b'\n_START_ARTICLE_\nManchester\n_START_PARAGRAPH_\nManchester je mesto v Zdru\xc5\xbeenem kraljestvu, ki spada v \xc5\xa1ir\xc5\xa1o, istoimensko regijo Greater Manchester v Severozahodni Angliji. Mesto ima okoli 437.000 prebivalcev, v \xc5\xa1ir\xc5\xa1em velemestnem obmo\xc4\x8dju, torej Greater Manchestru, ki je eno od najve\xc4\x8djih v Zdru\xc5\xbeenem kraljestvu, pa po ocenah \xc5\xbeivi 2.562.200 ljudi._NEWLINE_Manchester je bil ob koncu 17. stoletja majhno mestece z nizkim \xc5\xa1tevilom prebivalstva. Eksplozivna rast mesta se je pri\xc4\x8dela med industrijsko revolucijo z razvojem proizvodnje tekstila, ki je sovpadala s procesom urbanizacije. Manchester tako velja za prvo industrializirano mesto na svetu. Kljub upadu industrijske dejavnosti je \xc5\xa1e vedno eno najpomembnej\xc5\xa1ih gospodarskih sredi\xc5\xa1\xc4\x8d v dr\xc5\xbeavi, poleg tega pa je tudi univerzitetno mesto in pomemben center umetnosti ter medijev._NEWLINE_Kulturni utrip mesta je pri\xc4\x8del nara\xc5\xa1\xc4\x8dati v 90. letih prej\xc5\xa1njega stoletja, ko je Manchester veljal za neuradno prestolnico popularne glasbe. V tem obdobju so nastale skupine kot Oasis, Blur in ostale, zaradi \xc5\xa1tevilnih norih zabav pa se je mesta prijelo ime Madchester. Manchester je tudi univerzitetno mesto, ki se pona\xc5\xa1a z najve\xc4\x8djo univerzo v dr\xc5\xbeavi, ki jo obiskuje okoli 30 tiso\xc4\x8d \xc5\xa1tudentov, poleg tega pa ima \xc5\xa1e \xc4\x8detrto najve\xc4\x8djo univerzo v tej dr\xc5\xbeavi._NEWLINE_Mesto je svetovno znano predvsem po dveh nogometnih klubih: United in City, ki nastopata v angle\xc5\xa1ki Premier ligi. V sezoni 2011/12 sta se oba kluba borila do zadnje sekunde za naslov, prvak pa je postal City z golom v zadnjih sekundah. Oba kluba sta imela 89 to\xc4\x8dk, vendar je imel City za 8 golov bolj\xc5\xa1o gol razliko._NEWLINE_Tu domuje tudi kriket klub Lancshire United.'